Mechatronizovaná linka ABB v SSOŠ Polytechnická DSA Nitra
Technické vybavenie SSOŠ Polytechnická DSA Nitra - Roboti FANUC
Technické vybavenie SSOŠ Polytechnická DSA Nitra - Roboti FANUC
**Stredná odborná škola polytechnická v Nitre** vznikla v roku 2007 spojením dvoch špecializáciou, ale aj polohou blízkych škôl. Menovite SOU Novozámocká 220 a SOU Š.A. Jedlíka na Dvorčianskej ulici 629, ktorých tradícia siaha až do 60. rokov 20. storočia. Od 1. septembra 2018 získala škola nového zriaďovateľa - slovenskú vzdelávaciu spoločnosť Deutsch-Slowakische Akademien patriacu do portfólia nemeckej firmy Europäisches Bildungswerk für Beruf und Gesellschaft (EBG), ktorá v Nemecku prevádzkuje 36 škôl a vzdelávacích centier.

Väčšina budov školy sa nachádza na južnom okraji mesta Nitra v mestskej časti Dolné Krškany, situovaná priamo v centre priemyselného parku.

SSOŠ Polytechnická DSA Nitra rozvíja od roku 2016 spoluprácu so spoločnosťou Jaguar Land Rover Slovakia, kedy bola spoločnosťou vybratá na užšiu spoluprácu spomedzi 6 odborných škôl zo širšieho regiónu. V roku 2017 rozhodol Nitriansky samosprávny kraj ako vtedajší zriaďovateľ školy o zmene zriaďovateľa SOŠ Polytechnickej v Nitre. V roku 2018 otvoril nový zriaďovateľ Deutsch-Slowakische Akademien prvý študijný odbor v spolupráci so spoločnosťou Jaguar Land Rover Slovakia - štvorročný maturitný odbor mechatronik priamo v spolupráci s JLR. Vzhľadom na stúpajúce nároky na kapacitu školy ako aj na najmodernejšie technické vybavenie, ktoré je potrebné pre prípravu vysoko-kvalifikovanej pracovnej sily pre moderný závod Jaguar Land Rover škola začína v roku 2019 výstavbu novej modernej tréningovej haly určenej pre praktickú časť výučby. Škola je už v súčasnosti vybavená modernými robotmi od výrobcov ABB, KUKA a FANUC, ktoré simulujú podmienky priamo vo výrobnom závode. Po dostavaní haly však bude technické vybavenie školy značne rozšírené, aby zodpovedalo najaktuálnejším potrebám priemyslu na pracovníkov.

Študijné odbory - SSOŠ Polytechnická DSA Nitra
----------------------------------------------

SSOŠ Polytechnická DSA Nitra - Robot KUKA
Škola ponúka 4 študijné odbory, ktoré sú vyučované formou duálneho vzdelávania. 

### Mechanik nastavovač (2411 K)

Absolvent je schopný nastavovať, obsluhovať, kontrolovať a udržiavať obrábacie stroje. Ovláda technologické postupy v strojovom obrábaní kovov. CNC stroje dokáže nastavovať i obsluhovať a pozná základy programovania týchto strojov.

### Programátor obrábacích a zváracích strojov a zariadení (2426 K)

Absolvent je kvalifikovaný pracovník schopný samostatne vykonávať práce pri obsluhe a programovaní CNC strojov, automatizovaných a poloautomatizovaných zariadení na zváranie, priemyselných zváracích robotoch, projektovaní, konštrukcii, výrobe, montáži, ako aj v prevádzke a údržbe programovacích a zváracích strojov a zariadení. Môže sa uplatniť v strojárskej výrobe ako technológ prípravy výroby, konštruktér, technický kontrolór, výrobný dispečer, majster a je dostatočne adaptabilný aj v príbuzných odboroch.

### Mechanik mechatronik (2679 K)

Absolvent počas štúdia získa odborné vedomosti a praktické zručnosti v oblasti elektrotechniky, priemyselnej elektroniky, mechaniky, pneumatiky a hydrauliky. Odbor tvorí spojovací most medzi mechanikou a elektronikou. Po úspešnom ukončení štúdia má kompetencie pre diagnostiku a vyhľadávanie príčin porúch automatizovaných zariadení. Absolvent je pripravený na výkon činnosti technika konštrukčného, technologického, montážneho a prevádzkového charakteru v oblasti mechaniky, robotiky, aplikovanej mikroprocesorovej techniky, elektroniky, počítačového konštruovania a počítačom riadených moderných výrobných technológií.

### Mechanik elektrotechnik (2697 K)

Absolvent je schopný vykonávať kvalifikovanú činnosť v oblasti elektrotechniky. Žiak si volí skladbu odborných predmetov s ohľadom na získanie požadovaných vedomostí a zručností potrebných pre výkon povolania v oblasti automatizačnej techniky, informačných technológií alebo spotrebnej elektroniky.

Technické vybavenie školy
-------------------------

Roboty a vybavenie umiestnené vo vzdelávacom centre SSOŠ Polytechnickej DSA v Nitre umožňuje študentom pracovať priamo na robotoch, s ktorými sa stretnú aj v reálnej práci v automobilke. Mechatronizovaná linka ako aj roboti sú presnými kópiami zariadení v závode Jaguar Land Rover, len v zmenšenej verzii. Zariadenie vzdelávacieho centra pochádza od výrobcov ABB, FANUC a KUKA.

Referencie
----------

1. ↑   *Jaguar hovoril o možnej spolupráci so šiestimi školami* [online]. Pravda.sk, 2016-01-21, [cit. 2019-02-14]. Dostupné online.
2. ↑   *Nitrianska škola s novým zriaďovateľom: Vyučí budúcich zamestnancov Jaguaru* [online]. Dnes24.sk, [cit. 2019-02-14]. Dostupné online.
3. ↑   *Škola v Nitre vychová odborníkov pre Jaguar: Otvorí nový odbor a postaví modernú halu* [online]. Nitra24.sk, [cit. 2019-02-14]. Dostupné online.
4. ↑   *Štúdium | Súkromná stredná odborná škola polytechnická DSA,* [online]. sospnitra.edupage.org, [cit. 2019-02-18]. Dostupné online.
5. ↑   *Webnoviny.sk* [online]. 2018-12-17, [cit. 2019-02-18]. Dostupné online.